Petina igrača u NBA ligi su stranci
O igranju u košarkaškoj profesionalnoj ligi govore branič San Antonio Spursa Tony Parker i rookie iz Washington Wizardsa, Hamady Ndiaye
Hamady Ndiaye: "Prilično je teško biti bez obitelji, bez ljudi koje poznajete i volite. To je teško, ali znam da sam ovdje s razlogom. Cijeli je Senegal uz mene i moju obitelj. Nije lako, ali nagrada je tu tako da sam svjestan da postoji razlog zbog kojeg naporno radim." Broj stranih igrača u NBA ligi utrostručio se u posljednja dva desetljeća. Naš novinar Mariama Diallo razgovarao je, o iskustvima igranja u američkoj košarkaškoj profesionalnoj ligi, s braničem San Antonio Spursa, Tony Parkerom i rookiem iz Washington Wizardsa, Hamady Ndiayeom. Za ljubitelje NBA lige Tony Parker je poznato ime. Veteran je koji već 10 godina igra u jednoj od najboljih ligaških momčadi. Hamady Ndiaye je malo poznati debitant, rookie, koji igra za momčad koja više gubi nego što pobjedjuje. Ono što ova dva igrača imaju zajedničko je što su obojica odrasla izvan Sjedinjenih Američkih Država. San Antonio Spursi su osvojili četiri naslova NBA prvaka u posljednjih 12 sezona i imaju velike izglede za još jedan. Trenutno imaju najviše pobjeda u ligi, nakon što je je odigrano tri četvrtine prvenstva.Posljednju su pobjedu zabilježili u Washingtonu gdje su naprosto pregazili domaće Wizardse. Iako je bio najbolji strijelac San Antonia, Parker kaže da je sve to zasluga kompletne ekipe"To je velika momčadska pobjeda. Momčad je igrala odlično, svi su dali doprinos u ovoj velikoj pobjedi”. On je došao u NBA ligu 2001. godine, kada je imao samo 19 godina. U drugoj sezoni igranja za San Antonio, njegova je momčad osvojila svoj drugi naslov prvaka NBA, a kasnije je Parker bio vrlo važna karika u osvajanjima naslova prvaka 2005. i 2007. godine. Tony Parker je rođen u Belgiji. Majka mu je bjelkinja iz Nizozemske, a otac Afroamerikanac. Odrastao je u Francuskoj, gdje je nogomet, a ne košarka, najpopularniji sport. Ali, ne i u njegovoj obitelji: "Kada sam odrastao košarka je bila dio naše obitelji. Bili smo veliki navijači Chicago Bullsa, jer moj otac je iz Chicaga, tako da smo uvijek igrali košarku. To je bio glavni sport u obitelji." Parkerov je otac bio profesionalni košarkaš u Europi, a i jedan od Tonyeva dva brata trenutno igra u Francuskoj.Parker kaže da je košarka jedan od razloga zašto voli život u Americi te da je vrlo sretan u San Antoniu: "Imam veliku sreću da sam u velikoj organizaciji, u velikoj momčadi. Ovo je sjajna sezona za moj klub”. Dok se Parker smatra veteranom, budući da je sa s Spursima skoro deset godina, Hamady Ndiaye, košarkaš Washington Wizardsa je rookie u NBA ligi, a do prošle je godine igrao za Rutgers University u New Jerseyu. Rodom je iz Senegala, a nedavno je proslavio svoj 24. rođendan. Iako su njegovi Wizardsi pobijedili u samo 27 posto utakmica u ovoj sezoni, Ndiaye je – optimist! "Teška je to situacija za momčad, a za mene osobito. Nije lako gubiti i zadržati energiju i volju. Nadam se da ćemo početi bolje igrati i početi pobjedjivati”. On je zahvalan čovjeku koji se zove Babacar Sy, ne samo zato što ga je naučio igrati košarku kada je imao 15 godina, nego i što mu je pronašao stipendiju u jednoj srednjoj školi u Kaliforniji. Kasnije će dobiti još jednu stipendiju na sveučilištu Rutgers, gdje je igrao četiri godine i diplomirao na studiju komunikacije. Iako je igranjem u NBA ligi ostvavio svoj san, kaže da mu nije bilo lako u Americi: "Prilično je teško biti bez obitelji, bez ljudi koje poznajete i volite. To je teško, ali znam da sam ovdje s razlogom. Cijeli je Senegal uz mene i moju obitelj obitelj. Nije lako, ali nagrada je tu tako da sam svjestan da postoji razlog zbog kojeg naporno radim”. Ndiaye i Parker slijede dugu tradiciju stranih igrača u NBA ligi. Talijanski košarkaš Henry Biasatti bio je 1946. godine prvi stranac u ligi. 1992., kada je svjetskom košarkom harao , u NBA ligi je bio samo 21 strani igrač. Danas je taj broj utrostručen i petinu svih NBA igrača čine strani košarkaši iz ukupno 40 zemalja.